প্রতিরক্ষামন্ত্রক
চারটি রাজ্য ও দুটি কেন্দ্রশাসিত অঞ্চলে সীমান্ত সড়ক সংস্থার নির্মিত ২৪টি সেতু ও ৩টি সড়ক ভার্চ্যুয়াল পদ্ধতিতে জাতির উদ্দেশে উৎসর্গ করেছেন প্রতিরক্ষা মন্ত্রী
একটি কর্ম-মরশুমে রেকর্ড ১০২টি পরিকাঠামো প্রকল্পের কাজ শেষ করে অনন্য কৃতিত্ব গড়েছে সীমান্ত সড়ক সংস্থা
নয়াদিল্লি, ২৮ ডিসেম্বর, ২০২১
প্রতিরক্ষা মন্ত্রী শ্রী রাজনাথ সিং আজ নতুন দিল্লি থেকে ভার্চ্যুয়াল পদ্ধতিতে ৪টি রাজ্য ও ২টি কেন্দ্রশাসিত অঞ্চলে সীমান্ত সড়ক সংস্থা -র নির্মিত ২৪টি ব্রিজ ও ৩টি সড়ক জাতির উদ্দেশে উৎসর্গ করেছেন। এর মধ্যে জম্মু ও কাশ্মীরে ৯টি, লাদাখ ও হিমাচল প্রদেশে ৫টি করে, উত্তরাখন্ডে ৩টি এবং সিকিম ও অরুণাচল প্রদেশে ১টি করে সেতু রয়েছে। আজ যে ৩টি সড়ক জাতির উদ্দেশে উৎসর্গ করা হয়েছে, তার মধ্যে ১টি পশ্চিমবঙ্গে এবং ২টি লাদাখে। আজ উদ্বোধন হওয়া সেতুগুলির মধ্যে অন্যতম হ’ল ভারতের প্রথম সম্পূর্ণ দেশীয় প্রযুক্তিতে নির্মিত ক্লাস ৭০, যা ১৪০ ফুট দৈর্ঘ্যবিশিষ্ট ডবল লেন মডিউলার ব্রিজ। সিকিমের ফ্ল্যাগ হিল ডোকালায় ১১ হাজার ফুট উচ্চতায় এই ব্রিজটি গড়ে তোলা হয়েছে। অন্যদিকে, লাদাখে ১৯ হাজার ফুট উচ্চতায় উমলিং লা পাস-এ যে সড়ক নির্মাণ করা হয়েছে, তা বিশ্বের সুউচ্চ গাড়ি চলাচলের উপযোগী সড়ক হিসাবে গিনেস ওয়ার্ল্ড রেকর্ডে জায়গা করে নিয়েছে।
সীমান্ত সড়ক সংস্থার এই ব্রিজ ও সড়কগুলি উদ্বোধন করে শ্রী রাজনাথ সিং সীমান্ত এলাকার উন্নতিতে এই সংস্থার অঙ্গীকারের প্রশংসা করেন। তিনি বলেন, এক নতুন ভারত গঠনে এই পরিকাঠামো প্রকল্পগুলি সুদূরপ্রসারী ভূমিকা নেবে। তিনি বলেন, উমলিং লা পাস-এ যে সড়ক নির্মিত হয়েছে, তা সেনাবাহিনীর দ্রুত চলাচলে সহায়ক হবে এবং এই অঞ্চলে পর্যটনের পাশাপাশি, আর্থ-সামাজিক উন্নয়নকে ত্বরান্বিত করবে। সীমান্ত বরাবর সড়ক কৌশলগত দিক থেকে অত্যন্ত গুরুত্বপূর্ণ। সেই সঙ্গে, দেশের উন্নয়ন প্রক্রিয়ায় এ ধরনের পরিকাঠামো প্রত্যন্ত অঞ্চলে সমান অংশগ্রহণকেও সুনিশ্চিত করে বলে প্রতিরক্ষা মন্ত্রী অভিমত প্রকাশ করেন। শূন্যের চেয়ে কম তাপমাত্রায় সুউচ্চ চরম প্রতিকূল পার্বত্য পরিবেশে বিভিন্ন চ্যালেঞ্জ সত্ত্বেও সাফল্যের সঙ্গে প্রকল্পের কাজ সম্পূর্ণ করার জন্য শ্রী সিং সীমান্ত সড়ক সংস্থার প্রচেষ্টার প্রশংসা করেন।
প্রতিরক্ষা মন্ত্রী বলেন, সিকিমের ফ্ল্যাগ হিল ডোকালাতে সম্পূর্ণ দেশীয় প্রযুক্তিতে নির্মিত দুই লেনবিশিষ্ট মডিউলার ব্রিজটি আত্মনির্ভর ভারতের এক উজ্জ্বল দৃষ্টান্ত। সীমান্ত অঞ্চলের সঙ্গে দ্রুত যোগাযোগ গড়ে তোলার ক্ষেত্রে এই সেতু সরকারের অঙ্গীকারকেই প্রতিফলিত করে।
সীমান্ত সড়ক সংস্থা একটি কর্ম-মরশুমে রেকর্ড ১০২টি প্রকল্পের কাজ শেষ করেছে। অত্যাধুনিক প্রযুক্তি এবং আন্তরিক কর্মপ্রচেষ্টার মাধ্যমে নির্দিষ্ট সময়সীমার মধ্যেই প্রকল্পের কাজ শেষ হয়েছে। উল্লেখ করা যেতে পারে, গত জুন মাসে প্রতিরক্ষা মন্ত্রী ১২টি সড়ক ও ৬৩টি সেতু সহ মোট ৭৫টি প্রকল্প আজাদি কা অমৃত মহোৎসবের অঙ্গ হিসাবে জাতির উদ্দেশে উৎসর্গ করেন।
প্রতিরক্ষা মন্ত্রী বলেন, সীমান্ত এলাকায় সড়ক, মহাসড়ক, সুড়ঙ্গ ও সেতু নির্মাণ এক শক্তিশালী ও সমৃদ্ধ দেশ গঠনের পথ সুগম করে। দেশ গঠনের পাশাপাশি, প্রত্যন্ত ও দূরবর্তী এলাকাগুলিতে সাধারণ মানুষের আর্থ-সামাজিক অবস্থার মানোন্নয়নে লাগাতার প্রয়াস গ্রহণের জন্য তিনি সীমান্ত সড়ক সংস্থার প্রশংসা করেন।
দেশের সার্বিক উন্নয়নে সরকারের দৃঢ় অঙ্গীকারের কথা উল্লেখ করে শ্রী সিং বলেন, দেশের নিরাপত্তার চাহিদার বিষয়টিকে বিবেচনায় রেখে সীমান্ত অঞ্চলের পরিকাঠামো উন্নয়নে সর্বোচ্চ অগ্রাধিকার দেওয়া হয়েছে। তিনি বলেন, আমরা সম্প্রতি নর্দান সেক্টরে অদম্য জেদ ও দৃঢ় মানসিকতা নিয়ে প্রতিপক্ষের মুখোমুখী হয়েছি। উপযুক্ত পরিকাঠামো না থাকলে সম্ভবত প্রতিপক্ষের মোকাবিলা করাই সম্ভব হ’ত না। সীমান্ত সড়ক সংস্থা দৃঢ় সংকল্প নিয়ে পরিকাঠামো গড়ে তোলার কাজ শেষ করেছে। তিনি বলেন, বর্তমান অনিশ্চয়তার সময়ে সীমান্ত এলাকায় মজবুত পরিকাঠামো গড়ে তোলা অত্যন্ত জরুরি। পরিকাঠামো গড়ে তোলার পাশাপাশি, সীমান্ত বরাবর নজরদারি ব্যবস্থা আরও জোরদার করাও সমান জরুরি বলে তিনি অভিমত প্রকাশ করেন। সীমান্ত এলাকা দিয়েই অনুপ্রবেশ, অবৈধ লেনদেন ও চোরাচালান হয়ে থাকে। এই প্রেক্ষিতে সরকার এক সুসংবদ্ধ সীমান্ত ব্যবস্থাপনা গড়ে তুলেছে।
সীমান্ত সড়ক সংস্থা আগামী দিনে আরও এরকম অনেক প্রকল্পের কাজ সময়সীমার মধ্যে শেষ করতে পারবে বলে শ্রী সিং আশা প্রকাশ করেন। সীমান্ত এলাকার উন্নয়ন এবং প্রয়োজনীয় পরিকাঠামো দিয়ে সীমান্ত সড়ক সংস্থার মানোন্নয়নে প্রাক্তন প্রধানমন্ত্রী প্রয়াত অটল বিহারী বাজপেয়ী ও প্রাক্তন প্রতিরক্ষা মন্ত্রী প্রয়াত অরুণ জেটলির দূরদৃষ্টির কথাও শ্রী সিং উল্লেখ করেন। এই অনুষ্ঠানে কেন্দ্রীয় মন্ত্রী ডাঃ জিতেন্দ্র সিং, সেনা প্রধান জেনারেল এম এম নারভানে, সীমান্ত সড়ক সংস্থার মহানির্দেশক লেঃজেঃ রাজীব চৌধুরী এবং প্রতিরক্ষা মন্ত্রকের উচ্চ পদস্থ আধিকারিকরা উপস্থিত ছিলেন।
CG/BD/SB
(Visitor Counter : 123